RITRATTI: Il-kostumi ma jonqsux f'Karnival b'differenza kawża tal-pandemija Ritratti: ROGER AZZOPARDI Din is-sena, l-attivitajiet tal-Karnival ġew ridimenzjonati biex ikunu jistgħu jimxu mal-linji gwida tal-Awtoritajiet tas-Saħħa. Minflok karrijiet tradizzjonali, se naraw installazzjonijiet artistiċi statiċi f'diversi lokalitajiet madwar Malta u pjazzez fil-Belt Valletta biex ikunu jistgħu jitgawdew millpubbliku waqt li għaddejjin bil-ħajja ta' kuljum. Festivals Malta se jkun qed jorganizza wirja talkostumi tal-Karnival b'kollaborazzjoni ma' Spazju Kreattiv fejn dilettanti se jkunu jistgħu jaraw u japprezzaw dan ix-xogħol impekkabbli aktar mill-viċin. Apparti minn hekk, fuq il-midja soċjali se tittella' serje ta' filmati qosra, b'kollaborazzjoni ma' Teatru Malta, li juru kif jistgħu jinħolqu kostumi, maskri u props tal-Karnival minn materjal riċiklabbli li jinsab madwar id-dar. Intant filwaqt li dawk li l-aktar għandhom għal qalbhom dawn iż-żminijiet, ma jonqsux milli jibdew jattendu f'postijiet lebsin kostumi differenti. Ma jistax jonqos li waqt dawn l-attivitajiet kollha jiġu mħarsa miżuri bħalma huma l-ilbies tal-maskra u ż-żamma tad-distanza soċjali. Aktar kmieni dalgħodu l-Prim Ministru Robert Abela qal li filwaqt li jifhem li l-poplu Malti mdorri jiċċelebra dawn it-tradizzjonijiet u li dan ifisser sagrifiċċju akbar kawża tal-pandemija. Minkejja dan huwa appella mill-ġdid biex il-pubbliku jirrispetta lil xulxin flimkien nagħmlu l-aħħar sforz biex ma nirrepetux l-iżball li sar fl-aħħar ġimgħat.